Къэрал къэпщытэныгъэхэр зэпэщу йокIуэкI
Ди къэралым и дэнэ щIыпIэхэми хуэдэу, Къэбэрдей-Балъкъэрми мы махуэхэм щокIуэкI Зыуэ щыт экзаменхэр. Дыгъуасэ, мэкъуауэгъуэм и 2-м, ныбжьыщIэхэм ятащ математикэ (базовэ Iыхьэр) экзаменыр.
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и пресс-IэнатIэм и лэжьакIуэ Мыз За-линэ хъыбар къызэрыдигъэщIамкIэ, а къэпщытэныгъэ лэжьыгъэр ятхащ школакIуэ 4051-м. Налшык дэт курыт школ №32-м къыщызэрагъэпэща ППЭ-м экзамен-хэр зэрыщекIуэкIым щыкIэлъыплъащ, ныбжьыщIэхэми ехъулIэныгъэкIэ ар ятыну ехъуэхъуащ КъБР-м и Правительствэм и УнафэщIым и къуэдзэ — КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ (сурэтым).
ЕГЭ-р хабзэм къызэригъэув мардэм тету, сыхьэти 10-м щIидзащ икIи сыхьэти 3-кIэ екIуэкIащ. Экзаменым щекIуэкI хабзэр къызэрызэпаудам къыхэкIыу, абы хэтхэм ящыщ ныбжьыщIи 2 къыщIагъэкIащ къэпщытэныгъэм. ЕГЭ-р ехъулIэныгъэкIэ птауэ къалъытэнущ абыкIэ къыпхуэхьыну бал- ли 5-м ящыщу 3 къудей къэпхьыфмэ.
МатематикэмкIэ ЕГЭ-м кърикIуахэр наIуэ къэхъунущ мэкъуауэгъуэм и 15-м ирихьэлIэу.
Фигу къэдгъэкIыжынщи, курыт школыр мы гъэм къэзыух ныбжьыщIэхэм ятакIэщ географиер, урыс литературэр, урысыбзэр. КъыкIэлъыкIуэ экзаменыр, математикэ профильнэ Iы-хьэр, школакIуэхэм ятынущ мэкъуауэгъуэм и 6-м. Тхьэм пигъэлъэщ.
ЖЫЛАСЭ Маритэ.
